b'\n_START_ARTICLE_\nBiserica de lemn din L\xc4\x83pugiu de Jos\n_START_PARAGRAPH_\nBiserica de lemn din L\xc4\x83pugiu de Jos, comuna L\xc4\x83pugiu de Jos , jude\xc8\x9bul Hunedoara a fost ridicat\xc4\x83 \xc3\xaen anul 1765. Are hramul \xe2\x80\x9eAdormirea Maicii Domnului\xe2\x80\x9d \xc8\x99i figureaz\xc4\x83 pe noua list\xc4\x83 a monumentelor istorice, cod LMI HD-II-m-A-03356.\n_START_SECTION_\nIstoric\n_START_PARAGRAPH_\nBiserica de lemn, monument istoric, se num\xc4\x83r\xc4\x83 printre pu\xc8\x9binele exemplare hunedorene semnalate \xc3\xaen bibliografia de specialitate. Drept moment al existen\xc8\x9bei sale se poate lua anul 1765, aflat pe clopotul cel mic, vreme c\xc4\x83reia \xc3\xaei corespunde \xc8\x99i grafia pisaniei de pictur\xc4\x83, ea \xc3\xaenlocuind, \xc3\xaen acel deceniu al VII-lea, b\xc4\x83tr\xc3\xa2na ctitorie, semnalat\xc4\x83 de conscrip\xc8\x9biile anterioare. Iconografia prezent\xc4\x83 \xc3\xaen biseric\xc4\x83 reprezint\xc4\x83 scene din ciclul hristologic, a\xc8\x99ternute pe registrul de la na\xc8\x99terea bol\xc8\x9bii, separate prin benzi colorate. Pe latura de sud: "S-au rugat Hristos \xc3\xaen gr\xc4\x83dina cu hiclenie", "Pilat \xc8\x99i-au spalat m\xc3\xa2inile de s\xc3\xa2nge nevinovat", "Au adus pre Isus \xc3\xaenaintea arhiereilor". Pe latura de nord: "Punerea cununii de spini", "Duc\xc3\xa2nd Crucea la Golgota, lui Hristos", "\xc3\x8envierea lui Hristos". Aparent f\xc4\x83r\xc4\x83 leg\xc4\x83tur\xc4\x83, dar de fapt doveditoare a rela\xc8\x9biior dintre comunit\xc4\x83\xc8\x9bile s\xc4\x83te\xc8\x99ti, vom al\xc4\x83tura prezen\xc8\x9bei aceluia\xc8\x99i zugrav la Poieni \xc8\x99i L\xc4\x83pugiu, o alta prezen\xc8\x9b\xc4\x83, din aceea\xc8\x99i vreme \xc8\x99i anume pe aceea a l\xc4\x83pugienilor la morile din Crivina, prezen\xc8\x9be grefate pe un fundal comun istoric, politic, economic, social.'